วิตกเจรจาหนี้กรีซฉุดตลาดหุ้นยุโรปปิดวานนี้ร่วงเกือบ 400 จุด
ตลาดหุ้นยุโรปปิดร่วงลงเมื่อคืนนี้ (5 พ.ค.) เนื่องจากความวิตกกังวลว่า กรีซจะไม่สามารถบรรลุข้อตกลงกับกลุ่มเจ้าหนี้ของยูโรโซนได้ก่อนกำหนดการชำระเงินก้อนใหญ่ในสัปดาห์หน้า
6 พ.ค. 2558

สำนักข่าวอินโฟเควสท์รายงานว่า ตลาดหุ้นยุโรปปิดร่วงลงเมื่อคืนนี้ (5 พ.ค.) เนื่องจากความวิตกกังวลว่า กรีซจะไม่สามารถบรรลุข้อตกลงกับกลุ่มเจ้าหนี้ของยูโรโซนได้ก่อนกำหนดการชำระเงินก้อนใหญ่ในสัปดาห์หน้า
ทั้งนี้ ดัชนี STOXX Europe 600 ร่วงลง 1.46% ปิดที่ 391.01 จุด, ดัชนี CAC-40 ตลาดหุ้นฝรั่งเศสปิดที่ 4,974.07 จุด ร่วงลง 107.90 จุด หรือ -2.12%, ดัชนี DAX ตลาดหุ้นเยอรมันปิดที่ 11,327.68 จุด ดิ่งลง 292.17 จุด หรือ -2.51% และดัชนี FTSE 100 ตลาดหุ้นลอนดอนปิดที่ 6,927.58 จุด ลดลง 58.37 จุด หรือ -0.84%
การเจรจาหนี้กรีซที่ยังคงยืดเยื้อได้สร้างความวิตกกังวลในตลาดหุ้นยุโรป โดยกรีซมีกำหนดชำระหนี้มูลค่า 750 ล้านยูโร หรือ 832 ล้านดอลลาร์สหรัฐ ให้กับกองทุนการเงินระหว่างประเทศ (IMF) ในสัปดาห์หน้า ขณะที่นักลงทุนกังวลว่ากรีซจะเผชิญกับภาวะขาดแคลนเงินสด นอกเสียจากว่ากรีซจะสามารถบรรลุข้อตกลงกับเจ้าหนี้เพื่อให้มีคุณสมบัติในการรับความช่วยเหลือทางการเงินรอบใหม่
นอกจากนี้ ตลาดยังได้รับแรงกดดันจากรายงานที่ระบุว่า สหรัฐมียอดขาดดุลการค้าเดือนมี.ค.พุ่งขึ้นแตะระดับ 5.14 หมื่นล้านดอลลาร์ จากเดือนก.พ.ที่ระดับ 3.59 หมื่นล้านดอลลาร์ เนื่องจากยอดการนำเข้าสูงกว่ายอดส่งออก ขณะที่หุ้นอาดิดาส ดิ่งลง 1.85% แม้บริษัทเปิดเผยผลกำไรไตรมาสแรกเพิ่มขึ้น 8.2% อย่างไรก็ตาม หุ้นยูบีเอส พุ่งขึ้น 3.8% หลังธนาคารเปิดเผยผลประกอบการที่ดีเกินคาดในไตรมาสแรกปีนี้